Vyf dood, tiener kritiek ná botsing(Argieffoto: Pixabay.com) Vyf mense is dood en ŉ tienermeisie kritiek beseer toe twee voertuie Saterdagaand op die N4 naby Malelane in Mpumalanga gebots het. Moeti Mmusi, woordvoerder van die provinsiale departement van gemeenskapsveiligheid, het die dodetal bevestig, maar gesê baie min inligting is tans beskikbaar. Volgens Mmusi het die ongeluk omstreeks 19:15 plaasgevind toe twee sedanmotors gebots het. Die vyf oorledenes is op slag dood. Mmusi sê ŉ 14-jarige meisie is met kritieke beserings na ŉ hospitaal in Mbombela gehaas. Meer inligting sal mettertyd bekendgemaak word.